b'\n_START_ARTICLE_\nL\xc3\xa4nsiletto\n_START_SECTION_\nMerenkulun ohjauslaitteet L\xc3\xa4nsiletossa\n_START_PARAGRAPH_\nSaarella on vierekk\xc3\xa4in kaksi merenkulun ohjauslaitetta, kaksiv\xc3\xa4rinen betoninen sektoriloistotorni ja ter\xc3\xa4sristikkomaston varaan nostettu linjataulu. _NEWLINE_Saaren korkeimmalla kohdalla sijaitseva majakaksi usein luultu sektoriloistotorni on nelikulmainen betoninen torni, jonka huipulla on Hailuodon pohjoispuolitse Ouluun johtavan laivav\xc3\xa4yl\xc3\xa4n linjaloisto. Tornin v\xc3\xa4yl\xc3\xa4lle n\xc3\xa4kyv\xc3\xa4 sein\xc3\xa4 on punainen, muut ovat valkoisia. Ollessaan linjassa Luodeleton saaren it\xc3\xa4kaakkoispuolella Luodematalan matalikolla sijaitsevan linjataulun kanssa L\xc3\xa4nsileton loisto opastaa laivoja merelt\xc3\xa4 Oulun satamiin._NEWLINE_Loistotorni on rakennettu vuonna 1930 ja se on korjattu vuonna 1979. Noin 16,5\xc2\xa0metri\xc3\xa4 korkean tornin huipulla olevan loistolaitteen valon korkeus merenpinnasta on 19,3\xc2\xa0metri\xc3\xa4 ja kantomatka 9,0\xc2\xa0meripeninkulmaa eli 16,7\xc2\xa0kilometri\xc3\xa4. Loisto n\xc3\xa4ytt\xc3\xa4\xc3\xa4 valkoista kestovilkkua sektorissa, jonka rajat ovat merelt\xc3\xa4 loistoa kohti katsottaessa kompassisuunnissa 059\xc2\xb0\xe2\x80\x94065\xc2\xb0. Valotunnuksen kesto on 2\xc2\xa0s\xc2\xa0+\xc2\xa06\xc2\xa0s, eli valo on sytytettyn\xc3\xa4 yht\xc3\xa4mittaisesti kaksi sekuntia kahdeksan sekunnin jaksoissa._NEWLINE_Loistotornin rinnalla on linjataulu 33 metrin korkuisessa ter\xc3\xa4sristikkomastossa. Linjataulun v\xc3\xa4yl\xc3\xa4n puoleinen eli pohjoinen sivu on punainen ja siin\xc3\xa4 on keltainen pystyraita. Linjataulun valon korkeus on 35,3\xc2\xa0metri\xc3\xa4, ja valotunnuksena on v\xc3\xa4yl\xc3\xa4n suuntainen valkoinen kestovilkku 2\xc2\xa0s\xc2\xa0+\xc2\xa06\xc2\xa0s, eli valo on sytytettyn\xc3\xa4 yht\xc3\xa4mittaisesti kaksi sekuntia kahdeksan sekunnin jaksoissa. Merkki toimii Oulun\xe2\x80\x93Kemin 10 metrin v\xc3\xa4yl\xc3\xa4n takamerkkin\xc3\xa4, etumerkki on pohjoisessa Nimett\xc3\xb6m\xc3\xa4n saaressa sijaitseva linjataulu.'